CELEX: 32011H0723(05)
Language: el
Date: 2011-07-12 00:00:00
Title: Σύσταση του Συμβουλίου, της 12ης Ιουλίου 2011 , σχετικά με την εφαρμογή των γενικών προσανατολισμών της οικονομικής πολιτικής των κρατών μελών με νόμισμα το ευρώ

23.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/15
            
         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   σχετικά με την εφαρμογή των γενικών προσανατολισμών της οικονομικής πολιτικής των κρατών μελών με νόμισμα το ευρώ
   2011/C 217/05
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 136, σε συνδυασμό με το άρθρο 121 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Αφού ζήτησε τη γνώμη της Οικονομικής και Δημοσιονομικής Επιτροπής,
   Εκτιμώντας τα ακόλουθα:
   
               (1)
            
            
               Στις 20 Ιουνίου 2011, η Ευρωομάδα συζήτησε την εφαρμογή των γενικών προσανατολισμών της οικονομικής πολιτικής των κρατών μελών με νόμισμα το ευρώ («κράτη μέλη της ζώνης του ευρώ»), αναγνωρίζοντας την ανάγκη να ενισχυθούν περαιτέρω στο πλαίσιο της Ευρωομάδας ο συντονισμός της πολιτικής και η παρακολούθηση της εφαρμογής των συστάσεων που απευθύνονται στα εν λόγω κράτη μέλη με νόμισμα το ευρώ.
            
         
               (2)
            
            
               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής για την Ευρώπη 2020, μιας νέας στρατηγικής για την ανάπτυξη και την απασχόληση, η οποία, βασιζόμενη στο μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.
            
         
               (3)
            
            
               Στις 13 Ιουλίου 2010, το Συμβούλιο ενέκρινε σύσταση σχετικά με τους γενικούς προσανατολισμούς των οικονομικών πολιτικών των κρατών μελών και της Ένωσης (2010 έως 2014). Τα κράτη μέλη και, κατά περίπτωση, η ΕΕ καλούνταν να λαμβάνουν τους προσανατολισμούς υπόψη στις οικονομικές πολιτικές τους.
            
         
               (4)
            
            
               Στις 12 Ιανουαρίου 2011, η Επιτροπή εξέδωσε την πρώτη Ετήσια Επισκόπηση Ανάπτυξης, η οποία σηματοδοτεί την έναρξη ενός νέου κύκλου οικονομικής διακυβέρνησης στην ΕΕ και του πρώτου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική «Ευρώπη 2020».
            
         
               (5)
            
            
               Στις 25 Μαρτίου 2011, το Ευρωπαϊκό Συμβούλιο προσυπέγραψε τις προτεραιότητες για τη δημοσιονομική εξυγίανση και τη διαρθρωτική μεταρρύθμιση (σύμφωνα με τα συμπεράσματα του Συμβουλίου της 15ης Φεβρουαρίου και της 7ης Μαρτίου 2011 και κατόπιν της Ετήσιας Επισκόπησης της Ανάπτυξης που εκπόνησε η Επιτροπή). Τόνισε ότι πρέπει να δοθεί προτεραιότητα στην αποκατάσταση υγιών προϋπολογισμών και στη διατηρησιμότητα των δημόσιων οικονομικών, στη μείωση της ανεργίας μέσω μεταρρυθμίσεων της αγοράς εργασίας και στην καταβολή νέων προσπαθειών για την ενίσχυση της οικονομικής μεγέθυνσης. Ζήτησε από τα κράτη μέλη να ενσωματώσουν αυτές τις προτεραιότητες σε συγκεκριμένα μέτρα που θα ενταχθούν στα αντίστοιχά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.
            
         
               (6)
            
            
               Στις 25 Μαρτίου 2011, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο Σύμφωνο για το Ευρώ + να υποβάλουν εγκαίρως τις δεσμεύσεις τους, προκειμένου να περιληφθούν στα δικά τους προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.
            
         
               (7)
            
            
               Τον Απρίλιο και τον Μάιο του 2011, τα κράτη μέλη της ζώνης του ευρώ υπέβαλαν τα οικεία προγράμματα σταθερότητας του 2011, τα οποία καλύπτουν την περίοδο 2011-2014, καθώς και τα εθνικά προγράμματα μεταρρυθμίσεων του 2011. Τα προγράμματα αυτά αξιολογήθηκαν ταυτόχρονα.
            
         
               (8)
            
            
               Η εμπειρία από την πρώτη δεκαετία του ευρώ πρόβαλε εν γένει τα πολλά πλεονεκτήματα του ενιαίου νομίσματος. Ωστόσο, η παγκόσμια κρίση είχε ως αποτέλεσμα έντονη συρρίκνωση της οικονομίας το 2009, η οποία έφερε το ΑΕΠ της ζώνης του ευρώ κάτω από τα επίπεδα του 2006. Ενώ το 2010 σημειώθηκε και πάλι αύξηση του ΑΕΠ, η παραγωγή παραμένει ακόμη κάτω από το επίπεδο του 2007. Εξαιτίας αυτού, η ανεργία στη ζώνη του ευρώ αυξήθηκε από 7,6 % το 2007 σε 10,1 % το 2010. Τα δημόσια οικονομικά στη ζώνη του ευρώ επιδεινώθηκαν, γεγονός που προκάλεσε σημαντική επαναξιολόγηση των κινδύνων κρατικού χρέους σε ορισμένα κράτη μέλη της ζώνης του ευρώ και δημιούργησε κινδύνους για τη μακροοικονομική σταθερότητα. Η οικονομία τώρα ανακάμπτει, με αποκλίσεις μεταξύ των κρατών μελών, γεγονός που αντικατοπτρίζει τόσο διαρθρωτικές όσο και κυκλικές διαφορές. Η κρίση ενεργοποίησε μια διαδικασία μείωσης των μακροοικονομικών ανισορροπιών, οι οποίες είχαν αναπτυχθεί πριν από την κρίση. Ωστόσο, είναι ακόμη αβέβαιο κατά πόσον η εν λόγω μείωση είναι επαρκής και διατηρήσιμη.
            
         
               (9)
            
            
               Τα ελλείμματα της γενικής κυβέρνησης στη ζώνη του ευρώ άρχισαν, κατά μέσο όρο, να βελτιώνονται το 2010. Βάσει της εαρινής πρόβλεψης των υπηρεσιών της Επιτροπής που στηρίζεται στην παραδοχή ότι οι ακολουθούμενες πολιτικές θα παραμείνουν αμετάβλητες, αναμένεται να εξακολουθήσουν να βελτιώνονται το 2011. Ωστόσο, το δημόσιο χρέος θα εξακολουθήσει να αυξάνεται μέχρι το 2012. Εάν δεν διορθωθεί κατά τα προσεχή έτη, ενδέχεται να θέσει σε κίνδυνο τη μακροπρόθεσμη δημοσιονομική διατηρησιμότητα, δεδομένου του συνδυασμού χαμηλής δυνητικής ανάπτυξης και δυσμενών δημογραφικών εξελίξεων. Το 2010, το έλλειμμα της ζώνης του ευρώ μειώθηκε σε 6 % του ΑΕΠ, ενώ ο δείκτης χρέους αυξήθηκε σε 85,1 % του ΑΕΠ. Σύμφωνα με τους στόχους του προγράμματος σταθερότητας του 2011, το έλλειμμα της ζώνης του ευρώ θα μειωθεί σε 1,3 % του ΑΕΠ το 2014 και ο δείκτης χρέους θα αρχίσει να μειώνεται και πάλι σε ποσοστό κάτω του 85 % του ΑΕΠ το 2014, αφού κορυφωθεί το 2012. Αυτή η πορεία δημοσιονομικής εξυγίανσης για τη ζώνη του ευρώ στο σύνολό της θα είναι συμβατή με τη συμφωνημένη στρατηγική εξόδου και την ανάγκη επιστροφής σε υγιή δημόσια οικονομία στο πλαίσιο ενίσχυσης της ανάκαμψης. Η προγραμματισμένη έμφαση της εξυγίανσης στη μείωση των δαπανών αντί της αύξησης των φόρων αυξάνει την πιθανότητα επιτυχίας της. Παρά ταύτα, η αποτελεσματική εφαρμογή κάποιων μέτρων μένει να επιβεβαιωθεί. Επιπλέον, ορισμένα κράτη μέλη της ζώνης του ευρώ έθεσαν σε ισχύ πρόσφατα νέους δημοσιονομικούς κανόνες ή εξήγγειλαν την ενίσχυση των υφισταμένων, αλλά σε ορισμένα κράτη μέλη της ζώνης του ευρώ θα μπορούσαν να χρειαστούν συμπληρωματικά μέτρα για την πλήρη εφαρμογή τους. Λαμβανομένης υπόψη της γήρανσης του πληθυσμού, οι μεταρρυθμίσεις του συνταξιοδοτικού συστήματος και του συστήματος κοινωνικής ασφάλισης δεν είναι ακόμη επαρκείς για τη διασφάλιση της μακροπρόθεσμης δημοσιονομικής διατηρησιμότητας στο σύνολό της.
            
         
               (10)
            
            
               Η αντίδραση της ΕΕ σε επίπεδο πολιτικής επέφερε βελτιώσεις στη λειτουργία και τη σταθερότητα του χρηματοπιστωτικού συστήματος. Στις προκλήσεις που αντιμετωπίζει ο χρηματοπιστωτικός τομέας σε αρκετά κράτη μέλη της ζώνης του ευρώ περιλαμβάνονται η έκθεση των τραπεζών σε περαιτέρω ζημίες από τα χαρτοφυλάκια περιουσιακών στοιχείων που κατέχουν ή η θέσπιση αυστηρότερων όρων στις αγορές αναχρηματοδότησης, η συνέχιση της αναδιάρθρωσης και ανακεφαλαιοποίησης του τραπεζικού τομέα. Καθώς σταθεροποιούνται οι συνθήκες στον χρηματοοικονομικό τομέα, η παροχή στήριξης από μέρους του δημόσιου τομέα προς τον τραπεζικό θα χρειαστεί να καταργηθεί σταδιακά, λαμβάνοντας παράλληλα δεόντως υπόψη τις συγκεκριμένες περιστάσεις στους τραπεζικούς τομείς των κρατών μελών. Η αντιμετώπιση αυτών των προκλήσεων θα βοηθήσει στην ελάττωση αβεβαιοτήτων σχετικά με ανακύπτουσες δημόσιες υποχρεώσεις.
            
         
               (11)
            
            
               Χρειάζονται βελτιώσεις στην παραγωγικότητα και την ανταγωνιστικότητα και στην άρση διαρθρωτικών εμποδίων στην ιδιωτική εγχώρια ζήτηση για να αυξηθεί το αναπτυξιακό δυναμικό της ζώνης του ευρώ και να αντιμετωπιστούν οι μακροοικονομικές ανισορροπίες στο εσωτερικό της. Στο θέμα αυτό, τα κράτη μέλη της ζώνης του ευρώ εξήγγειλαν μια σειρά διαρθρωτικών μεταρρυθμίσεων που περιελήφθησαν στα εθνικά τους προγράμματα μεταρρυθμίσεων. Ωστόσο, υπάρχουν ακόμη ελλείψεις ως προς τα μέτρα που χρειάζονται για τη βελτίωση της λειτουργίας των οικείων αγορών προϊόντων και εργασίας, ιδίως όσον αφορά τον τομέα των υπηρεσιών, τη φιλική προς την ανάπτυξη δημοσιονομική εξυγίανση και τα συστήματα διαμόρφωσης των μισθών.
            
         
               (12)
            
            
               Για να διασφαλίζεται η εύρυθμη λειτουργία της ΟΝΕ, τα κράτη μέλη της ζώνης του ευρώ έχουν την ιδιαίτερη υποχρέωση να θεωρούν τις οικονομικές πολιτικές τους ζήτημα κοινού ενδιαφέροντος, λόγω του ενδεχομένου δευτερογενών επιπτώσεων μεταξύ των χωρών που έχουν κοινό νόμισμα. Ως εκ τούτου, λαμβανομένων υπόψη της κρίσης και των τρεχουσών προκλήσεων, έχει αποδειχθεί αναγκαία μια πληρέστερη και μόνιμη αναμόρφωση του συντονισμού της οικονομικής πολιτικής σε επίπεδο ΕΕ και ζώνης του ευρώ. Ο ολοκληρωμένος ετήσιος κύκλος εποπτείας που προβλέπεται στο «Ευρωπαϊκό Εξάμηνο», το ενισχυμένο πλαίσιο οικονομικής διακυβέρνησης, η δημιουργία του Ευρωπαϊκού Συμβουλίου Συστημικών Κινδύνων και των ευρωπαϊκών εποπτικών οργανισμών, καθώς και ο Ευρωπαϊκός Μηχανισμός Σταθερότητας αποτελούν ουσιώδη στοιχεία, ορισμένα από τα οποία δεν έχουν ακόμη θεσπιστεί ή/και εφαρμοστεί πλήρως. Το «Σύμφωνο για το Ευρώ +» ενισχύει περαιτέρω το πλαίσιο αυτό.
            
         
               (13)
            
            
               Η Επιτροπή έχει αξιολογήσει τα προγράμματα σταθερότητας και τα εθνικά προγράμματα μεταρρυθμίσεων των κρατών μελών της ζώνης του ευρώ, λαμβάνοντας υπόψη την ανάγκη ενίσχυσης της όλης οικονομικής διακυβέρνησης της ζώνης του ευρώ. Θεωρεί ότι απαιτείται η απαρέγκλιτη τήρηση των δημοσιονομικών στόχων, με ενίσχυσή τους σε ορισμένα κράτη μέλη της ζώνης του ευρώ, καθώς και η λήψη περαιτέρω μέτρων για την ισχυροποίηση των δημοσιονομικών κανόνων και της διατηρησιμότητας. Θα πρέπει επίσης να ληφθούν συμπληρωματικά μέτρα για τη βελτίωση της χρηματοπιστωτικής σταθερότητας, των αναπτυξιακών φορολογικών μεταρρυθμίσεων και των μέτρων εξυγίανσης, των μηχανισμών διαμόρφωσης των μισθών, της ανταγωνιστικότητας στον τομέα των υπηρεσιών και της εφαρμογής του Συμφώνου για το Ευρώ +,
            
         ΣΥΝΙΣΤΑ να αναλάβουν τα κράτη μέλη με νόμισμα το ευρώ δράση κατά την περίοδο 2011-2012 με στόχο:
   
               1.
            
            
               Να τηρήσουν απαρέγκλιτα τους δημοσιονομικούς στόχους που καθορίζονται στα οικεία προγράμματα σταθερότητας του 2011, καθώς και στα μνημόνια κατανόησης των κρατών μελών που λαμβάνουν χρηματοδοτική συνδρομή της ΕΕ και του ΔΝΤ και, κατά περίπτωση, να αυξήσουν τις προσπάθειες εξυγίανσης σύμφωνα με τη γνώμη που διατυπώνει το Συμβούλιο. Ιδιαίτερα, να διασφαλίσουν επαρκείς δημοσιονομικές προσπάθειες με στόχο τη διόρθωση των υπερβολικών ελλειμμάτων και την επίτευξη μεσοπρόθεσμων δημοσιονομικών στόχων. Να χρησιμοποιήσουν επιχορηγήσεις κάθε είδους για την επιτάχυνση της προσαρμογής. Τούτο θα μπορούσε επίσης να συμβάλει στη βελτίωση της δυναμικής του δημόσιου χρέους.
            
         
               2.
            
            
               Να διασφαλίσουν τη δημοσιονομική πειθαρχία τόσο σε εθνικό όσο και σε κατώτερο του εθνικού επίπεδο, ιδίως θεσπίζοντας ή ενισχύοντας αρκούντως ισχυρά και δεσμευτικό δημοσιονομικά πλαίσια.
            
         
               3.
            
            
               Να συνεχίσουν να υλοποιούν μεταρρυθμίσεις των συστημάτων κοινωνικής ασφάλισης που θα διασφαλίζουν τη δημοσιονομική διατηρησιμότητα με τη δέουσα προσοχή στην επάρκεια των συντάξεων και των κοινωνικών παροχών, κυρίως μέσω της ευθυγράμμισης των συνταξιοδοτικών συστημάτων προς την εθνική δημογραφική κατάσταση.
            
         
               4.
            
            
               Να βελτιώσουν τη λειτουργία και τη σταθερότητα του χρηματοπιστωτικού συστήματος, λαμβάνοντας αμέσως τα απαιτούμενα μέτρα κατόπιν των προσεχών ελέγχων φερεγγυότητας υπό ακραίες συνθήκες που θα διενεργηθούν σε επίπεδο της ΕΕ, για να εξασφαλίσουν ότι ο τραπεζικός τομέας συνεχίζει να ενισχύει την αντοχή του σε πιθανές περαιτέρω ζημίες ή περιορισμούς χρηματοδότησης και την ικανότητα αναδιάρθρωσης ή εξόδου από την αγορά των μη βιώσιμων χρηματοπιστωτικών ιδρυμάτων χωρίς την πρόκληση αδικαιολόγητων εντάσεων στις χρηματοοικονομικές αγορές.
            
         
               5.
            
            
               Να προχωρήσουν σε περαιτέρω φορολογικές μεταρρυθμίσεις, οι οποίες θα δίνουν προτεραιότητα σε φιλικές προς την ανάπτυξη πηγές φορολογίας με παράλληλη διαφύλαξη των συνολικών φορολογικών εσόδων, ιδίως μειώνοντας τη φορολόγηση της εργασίας, ώστε η εργασία να ανταμείβεται· κατά τη μείωση των δημοσίων δαπανών, να προστατεύσουν τους τομείς που προωθούν την ανάπτυξη, όπως οι δαπάνες για έρευνα και ανάπτυξη, εκπαίδευση και ενεργειακή απόδοση· εφόσον χρειάζεται, να προσαρμόσουν τις ρυθμίσεις διαμόρφωσης των μισθών και τους μηχανισμούς τιμαριθμικής αναπροσαρμογής κατόπιν διαβουλεύσεων με τους κοινωνικούς εταίρους και σύμφωνα με τις εθνικές πρακτικές, ώστε να εξασφαλιστεί ότι οι μισθοί εξελίσσονται παράλληλα με την παραγωγικότητα, την ανταγωνιστικότητα και την κατάσταση στον χώρο της εργασίας.
            
         
               6.
            
            
               Να θεσπίσουν περαιτέρω μεταρρυθμίσεις για να ενισχυθεί ο ανταγωνισμός στον τομέα των υπηρεσιών, ιδίως καταργώντας τους αδικαιολόγητους περιορισμούς όσον αφορά τις επαγγελματικές υπηρεσίες, τις υπηρεσίες λιανικής και τις βιομηχανίες δικτύου.
            
         
               7.
            
            
               Να εφαρμόσουν πλήρως τις δεσμεύσεις που έχουν αναληφθεί με το Σύμφωνο για το Ευρώ +, ώστε να αυξηθούν η ανάπτυξη, η ανταγωνιστικότητα και η απασχόληση στη ζώνη του ευρώ.
            
         
      Βρυξέλλες, 12 Ιουλίου 2011.
      
         
            Για το Συμβούλιο
         
         
            Ο Πρόεδρος
         
         J. VINCENT-ROSTOWSKI